Middeljarekrisis: Waar of wolhaar? - WelstandWelstand
Tuis / Advies / Middeljarekrisis: Waar of wolhaar?
Kenners is dit nie eens oor of daar werklik iets soos ʼn middeljarekrisis is nie, maar dat ʼn sekere ouderdom ʼn invloed op lewensbevrediging kan hê, blyk ʼn feit te wees.
ʼn Middeljarekrisis word beskryf as ‘n verlies aan selfvertroue en angsgevoelens of teleurstelling in die vroeë middeljare. Grappenderwys word daar verwys na ouer mense wat by ʼn tydperk in hul lewe kom wanneer hulle verregaande, onpraktiese dinge doen, soos om impulsief hul werk te bedank of ʼn rooi sportmotor te koop of oorhaastig besluit om te skei.
Navorsing oor ʼn middeljarekrisis verskilten opsigte van bevindinge dat daar wel so iets is terwyl ander navorsing daarop wys dat dit meer verband hou met ʼn afname in lewensbevrediging en dat dit op ʼn erger gesondheidstoestand soos depressie kan dui.
ʼn Middeljarekrisis kom volgens beskikbare inligting enige tyd van die ouderdom van 37 af tot in die laat 50’s voor. Daar word egter ook wyd verskil oor die termyn van die middeljare en op watter ouderdomme dit eintlik van toepassing is.
Kenners meen ʼn middeljarekrisis het meer te doen met lewensbevrediging. Hulle meen dit is teen ʼn sekere ouderdom dat daar gewoonlik ʼn paar veraderinge plaasvind, soos byvoorbeeld kinders wat hulle ouerhuise verlaat en ʼn pa of ma wat op ʼn sekere manier daarop reageer.
ʼn Ander verduideliking is dat daar op ʼn sekere ouderdom ook meer introspeksie plaasvind. ʼn Persoon sal dus terugkyk op sy of haar lewe tot sover en dalk ongelukkig wees met besluite wat hulle geneem het. Dit kan besluite oor hul werk en huwelik of selfs kleiner lewensbesluite wees.
Daar word dan ʼn keuse gemaak om te probeer om die besluite in ʼn mate om te keer of daarteen te skop. Dit kan ʼn oorhaastige besluit om te skei tot gevolg hê of impulsiewe koopgedrag, soos ʼn sportmotor of ʼn hele gedaanteverwisseling om anders te probeer voel.
Dit kan egter ook die gevolg wees van die besef dat ʼn groot gedeelte van jou lewe dalk al verby is. Daar is dus dinge wat jy weens jou ouderdom dalk gaan misloop, of dis net die besef dat die lewe so vinnig verbygaan.
Tye het egter ook baie verander en mense leef langer as voorheen. Mense voel ook jonger en tree ook op asof hulle jonger is. Mense is oor die algemeen ook meer ingestel op hul eie geluk as voorheen en doen ook nie noodwendig meer dinge bloot omdat die samelewing dit van hulle verwag nie.
Die middeljare word nou eerder beskou as ʼn tyd om selfs meer te groei en nie ʼn tydperk van krisis nie.
Psychology Today https://www.psychologytoday.com/us/blog/face-it/201104/midlife-crisis-myth-or-reality-in-search-new-name
Verywell Mind https://www.verywellmind.com/what-are-the-signs-of-a-midlife-crisis-4175827
The Conversation https://theconversation.com/is-the-midlife-crisis-a-real-thing-105510